Rapport mill-Kummissjoni lill-Kunsill dwar id-dħul mill-ġdid tal-obbligi tal-viża mill-Kanada għaċ-ċittadini tar-Repubblika Ċeka skont l-Artikolu 1(4) tar-regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, kif emendat mir-Regolament (KE) Nru 851/2005 fir-rigward tal-mekkaniżmu ta’ reċiproċità /* KUMM/2009/0562 finali */





[pic] | KUMMISSJONI TAL-KOMUNITAJIET EWROPEJ | Brussel 19.10.2009 KUMM(2009)562 finali RAPPORT MILL-KUMMISSJONI LILL-KUNSILL dwar id-dħul mill-ġdid tal-obbligi tal-viża mill-Kanada għaċ-ċittadini tar-Repubblika Ċeka skont l-Artikolu 1(4) tar-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, kif emendat mir-Regolament (KE) Nru 851/2005 fir-rigward tal-mekkaniżmu ta’ reċiproċità WERREJ 1. Daħla 3 2. L-impożizzjoni mill-ġdid tal-obbligi tal-viża fl-14 ta’ Lulju 2009 3 3. Passi meħuda wara l-impożizzjoni mill-ġdid tal-obbligi tal-viża fl-14 ta’ Lulju 2009 4 3.1. Il-pożizzjoni tal-Kanada 5 3.1.1. Talbiet ta’ ażil 5 3.1.2. Il-proċedura tal-applikazzjoni tal-viża 6 3.1.3. Il-ksur tar-regoli tal-immigrazzjoni 6 3.2. Il-pożizzjoni tar-Repubblika Ċeka 6 3.2.1. Talbiet ta’ ażil 6 3.2.2. Il-proċedura tal-applikazzjoni tal-viża 7 3.3. Il-Grupp ta' Ħidma tal-Esperti tal-Kanada/ir-Repubblika Ċeka 7 4. Evalwazzjoni 8 5. Konklużjoni 8 DAħLA Fl-14 ta’ Lulju 2009, skont l-Artikolu 1(4)(a) tar-Regolament tal-Kunsill (KE) Nru 539/2001, kif emendat mir-Regolament tal-Kunsill (KE) Nru 851/2005, ir-Repubblika Ċeka nnotifikat lill-Kummissjoni u lill-Kunsill li mill-14 ta’ Lulju 2009 il-Kanada sejra unilateralment tapplika s-sistema tal-viża għaċ-ċittadini tar-Repubblika Ċeka. Din in-notifika ġiet ippubblikata fil-Ġurnal Uffiċjali tas-6 ta’ Awwissu 2009[1], li jfisser li skont l-Artikolu 1(4)(c) tar-Regolament tal-Kunsill (KE) Nru 539/2001, kif emendat mir-Regolament tal-Kunsill (KE) Nru 851/2005, il-Kummissjoni għandha tirrapporta lill-Kunsill fi żmien 90 jum minn din id-data tal-pubblikazzjoni; għalhekk, sas-6 ta’ Novembru 2009. Dan ir-rapport iqis il-passi meħuda mill-Kummissjoni wara din in-notifika. L-IMPOżIZZJONI MILL-ġDID TAL-OBBLIGI TAL-VIżA FL-14 TA’ LULJU 2009 Kif imsemmi fir-raba’ rapport dwar ir-reċiproċità tal-viża[2] il-Kanada neħħiet l-obbligu tal-viża għaċ-ċittadini tar-Repubblika Ċeka fil-31 ta’ Ottubru 2007. Fit-13 ta’ Lulju 2009, l-awtoritajiet Kanadiżi infurmaw lill-awtoritajiet Ċeki permezz ta’ kanali differenti, inkluż b’Nota Diplomatika formali, li l-obbligu tal-viża se jerġa' jiddaħħal mill-ġdid għaċ-ċittadini Ċeki mill-għada. Fl-istqarrija stampa tal-awtorità taċ-Ċittadinanza u Immigrazzjoni tal-Kanada tat-13 ta’ Lulju 2009 ġie mħabbar dan li ġej: “ Mill - 12:01 a.m. EDT fl-14 ta’ Lulju, 2009, iċ-ċittadini Ċeki se jkollhom bżonn viża biex jivjaġġaw lejn il-Kanada, ħabbar illum l-Ministru taċ-Ċittadinanza, Immigrazzjoni u Multikulturaliżmu Jason Kenney. Għall-ewwel 48 siegħa, iċ-ċittadini Ċeki jistgħu japplikaw għad-dħul hekk kif jaslu l-Kanada. Wara 11:59 p.m. EDT tal-15 ta’ Lulju, 2009, se tkun meħtieġa viża. Minn meta tneħħa l-obbligu tal-viża għar-Repubblika Ċeka f’Ottubru 2007, kważi 3,000 talba ġew ippreżentati miċ-ċittadini Ċeki, paragunat ma’ inqas minn ħamsa fl-2006. Ir-Repubblika Ċeka hija issa t-tieni l-akbar pajjiż sors ta’ talbiet minn refuġjati. Ir-rata relattivament għola ta’ aċċettazzjoni ta’ talbiet minn refuġjati li joriġinaw mir-Repubblika Ċeka jostor il-fatt inkwetanti li iktar minn nofs it-talbiet jiġu abbandunati jew irtirati qabel ma tittieħed deċiżjoni finali mill-Bord tal-Immigrazzjoni u r-Refuġjati, li jindika li ħafna minn dawk li jagħmlu t-talbiet ma jkunux refuġjati ġenwini[3]. … Il-Kanada regolarment tirrevedi l-politiki tagħha dwar il-viża fil-konfront ta’ pajjiżi oħra. Il-pajjiżi huma konxji li jekk ma jissodisfawx il-kundizzjonijiet tal-eżenzjoni mill-viża, tista’ tiġi imposta viża. Din il-bidla tfisser li ċittadini mir-Repubblika Ċeka li jridu jivjaġġaw lejn il-Kanada għandhom l-ewwel japplikaw għal Viża ta’ Residenza temporanja u għandhom jissodisfaw l-obbligi biex jirċievu waħda. Huwa f’idejn l-applikant biex jissodisfa lill-uffiċjal tal-viża li ż-żjara tieghu fil-Kanada hija temporanja, li mhux se joqogħd aktar fit-tul mill-perjodu approvat fil-Kanada, li għandhom flus biżżejjed biex ikopru l-permanenza tagħhom fil-Kanada, li huma f'saħħithom, li għandhom il-fedina penali nadifa, u li mhumiex riskju għas-sigurtà tal-Kanadiżi. Dawn l-obbligi huma l-istess għal kull minn irid iżur il-Kanada. L-applikanti mir-Repubblika Ċeka għandhom jippreżentaw l-applikazzjonijiet tagħhom fl-uffiċċju tal-viża fi Vjenna, l-Awstrija li fil-preżent jaqdi ċittadini minn diversi pajjiżi oħrajn Ewropej. " Fl-istess jum il-Kanada daħħlet obbligu tal-viża għaċ-ċittadini Messikani. F'dan il-każ ukoll, ir-raġuni prinċipali kienet l-ammont kbri ta’ talbiet ta’ refuġjati mill-Messiku, li jagħmilha il-pajjiż sors numru wieħed għat-talbiet għal refuġjati fil-Kanada. In-numri dejjem telgħin ta’ dawk iċ-Ċeki li jitolbu istatus ta’ refuġjat – ħafna minnhom huma ta’ oriġini Rom – fil-Kanada ġew diskussi ripetutament f’laqgħat bejn l-awtoritajiet Kanadiżi u Ċeki minn meta tneħħew l-obbligi tal-viża fl-1 ta’ Novembru 2007, u b’mod partikolari bi preparazzjoni għad-dħul mill-ġdid tal-obbligu tal-viża fl-14 ta’ Lulju 2009. PASSI MEħUDA WARA L-IMPOżIZZJONI MILL-ġDID TAL-OBBLIGI TAL-VIżA FL-14 TA’ LULJU 2009 Fl-20 ta’ Lulju 2009, ir-Repubblika Ċeka nnotifikat lill-Kummissjoni u lill-Kunsill li, f'konformità mal-Artikolu 4(1)(a) tar-Regolament tal-Kunsill (KE) Nru 539/2001, mis-16 ta’ Lulju 2009 ir-Repubblika Ċeka imponiet obbligu tal-viża għad-detenturi ta’ passaporti diplomatiċi u tas-servizz Kanadiżi. Il-kwistjoni tal-impożizzjoni mill-ġdid tal-obbligu tal-viża mill-Kanada għaċ-ċittadini Ċeki ġiet diskussa fil-Kunsill f’diversi okkażjonijiet: il-Kunsill dwar Affarijiet Ġenerali u Relazzjonijiet Esterni tas-27 ta’ Lulju 2009 u tal-14 ta’ Settembru 2009, il-Kunsill tal-Ġustizzja u l-Affarijiet Interni tal-21 ta’ Settembru 2009, u l-Kumitat tar-Rappreżentanti Permanenti (Coreper) fit-23 ta’ Lulju 2009. F’dawn l-okkażjonijiet l-Istati Membri esprimew it-tħassib tagħhom dwar is-sitwazzjoni u indikaw li l-kwistjoni għandha tiġi riżolta malajr mill-Kummissjoni u m'għandhiex teskala. Wara d-dħul mill-ġdid tal-obbligu tal-viża, il-Kummissjoni kkonsultat l-awtoritajiet kemm Ċeki kif ukoll Kanadiżi regolarment dwar il-kwistjoni, prinċipalment waqt laqgħat tal-esperti mal-awtoritajiet Ċeki fl-14 u t-30 ta’ Lulju 2009 u waqt il-laqgħa tripartita bejn id-Direttur Ġenerali tad-Direttorat Ġenerali għall-Ġustizzja, il-Libertà u s-Sigurtà, l-Ambaxxatur Kanadiż Hornby u r-Rappreżentant Permanenti Ċek Vicenová fl-24 ta' Lulju 2009. Barra dan, il-Kummissjoni akkumpanjat lid-delegazzjoni Ċeka għall-konsultazzjonijiet mal-awtoritajiet Kanadiżi f’Ottawa fl-10 ta’ Settembru 2009. Ma’ dan għandu jiżdied, li l-kwistjoni ġiet diskussa waqt it-Troika Ministerjali UE/Kanada f’Ottawa fl-1 ta’ Ottubru 2009. Il-pożizzjoni tal-Kanada Talbiet ta’ ażil Il-Kanada spjegat li d-deċiżjoni ma tteħditx faċilment. Is-sistema tal-ażil Kanadiża kienet mgħobbija żżejjed b’talbiet għall-istatus ta’ refuġjat. Id-dħul tal-obbligu tal-viża għen sabiex jiġi indirizzat il-fluss sproporzjonatament għoli ta’ persuni li jitolbu l-istatus ta’ refuġjat li waslu mir-Repubblika Ċeka fl-2008 u 2009. Il-Kanada infurmat lir-Repubblika Ċeka mill-bidu u qabel it-tneħħija tal-obbligu tal-viża fl-1 ta’ Novembru 2007 li l-fluss ta' dawk iċ-Ċeki li jfittxu l-ażil jista' jwassal għall-impożizzjoni mill-ġdid tal-obbligu tal-viża[4]. Madankollu, il-Kanada ddikjarat li d-dħul mill-ġdid tal-obbligu tal-viża mhux riflessjoni tat-trattament tal-minoranzi fl-UE jew tar-Repubblika Ċeka b’mod partikolari. Id-determinazzjonijiet tal-istatus ta’ refuġjat fil-Kanada huma magħmula skont il-każ mill-Bord tal-Immigrazzjoni u r-Refuġjati (IRB) – tribunal amministrattiv indipendenti mill-gvern[5]. Il-Kanada spjegat li " l-impożizzjoni tal-obbligu tal-viża għar-Repubblika Ċeka hija parti minn approċċ sistematiku aktar wiesa’ biex tiġi riformata s-sistema tal-ażil tal-Kanada. Is-sistema tal-ażil tal-Kanada hija mgħobbija b’numru dejjem jikber ta’ talbiet kull sena, li ħafna minnhom kienu infundati, irtirati jew abbandunati. " Il-Kanada indikat li mit-tneħħija tal-obbligu tal-viża mill-1 ta’ Novembru 2007 il-Kanada rċeviet madwar 3,000 talba għall-ażil mir-Repubblika Ċeka. Minn 196 każ iffinalizzat fl-2008 mill-Bord tal-Immigrazzjoni u r-Refuġjati Kanadiż (IRB) 84 talba (jiġifieri 43%) ġew aċċettati. Fil-perjodu Jannar-Lulju 2009, l-IRB iffinalizza 391 każ li minnhom 86 każ (jiġifieri 22%) ġew aċċettati. Mid-dħul tal-obbligu tal-viża l-Kanada rċeviet ftit li xejn talbiet għall-ażil minn ċittadini Ċeki, kien hemm ritorn lejn tendenzi li kien hemm qabel l-eżenzjoni tal-viża fit-talbiet ta’ ażil. L-IRB jiġbor l-informazzjoni minn diversi għejun dwar il-kundizzjonijiet soċjali, politiċi, ekonomiċi u dwar id-drittijiet umani madwar id-dinja biex id-deċiżjonijiet tagħhom ikunu infurmati. F’dan ir-rigward, l-IRB imbarka fuq missjoni investigattiva fir-Repubblika Ċeka mill-21-31 ta’ Marzu 2009[6]. Wara dik il-missjoni l-IRB ħarġet żewġ dokumenti tematiċi: f’Ġunju 2009 ir-" Rapport tal-Missjoni Investigattiva dwar il-Protezzjoni tal-Istat "[7] u f’Lulju 2009 ir-" Rapport tal-Missjoni Investigattiva dwar is-sitwazzjoni u t-Trattament tar-Rom u l-Potenzjal għar-Rilokament Intern [8]". Il-Kanada ikkjarifikat li l-kunċett ta’ "pajjiż sikur tal-oriġini " kif suġġerit mir-Repubblika Ċeka mhux legalment possibbli skont il-leġiżlazzjoni Kanadiża[9]. Il-Kanada rrikonoxxiet li s-sistema tal-ażil tiħtiġilha riforma sabiex jiġu mnaqqsa d-dewmien u l-abbuż u s-sistema teħtieġ li tiġi rfinata sabiex tipprovdi protezzjoni aktar rapida għal vittmi veri ta’ persekuzzjoni, filwaqt li tneħħi aktar rapidament dawk li għandhom talbiet infundati. Il-proċedura tal-applikazzjoni tal-viża Il-Kanada spjegat li l-konsolat fi Praga ġie magħluq wara t-tneħħija tal-obbligu tal-viża fl-1 ta’ Novembru 2007. S’issa mhemm l-ebda pjan biex jerġa’ jinfetaħ il-konsolat. Bħala punt ta’ politika ġenerali, il-konsolati Kanadiżi jkopru żoni ikbar u l-Kanada m'għandhiex konsolati f'kull pajjiż. Il-Kanada nnutat li ċ-ċittadini Ċeki m’għandhomx għalfejn immorru Vjenna biex japplikaw għall-viża tagħhom. jistgħu jużaw aġenziji tal-ivjaġġar f’ħamest ibliet (Brno, Liberec, Praga, Prerov u Velke Mezirici), jibagħtu l-formola tal-applikazzjoni lill-Ambaxxata Kanadiża fi Vjenna, jew jużaw il-kaxxa tar-rinviji fl-ambaxxata Kanadiża fi Praga. Is-sistema li wieħed japplika permezz ta’ aġenziji tal-ivjaġġar hija l-iktar użata. F’każijiet urġenti, l-applikanti tal-viża għandhom jivjaġġaw lejn Vjenna fejn l-applikazzjonijiet jistgħu jiġu proċessati f’jum wieħed fil-konsolat ta’ Vjenna. Barra dan, l-ivjaġġar huwa ulterjorment iffaċilitat permezz tal-ħruġ ta’ viżi multipli ta’ dħul. Barra dan, ir-rata ta’ aċċettazzjoni hija ta’ 99 fil-mija. Bħala riżultat ta’ dan, il-maġġoranza l-kbira tal-applikanti Ċeki m’għandhomx ħtieġa ta’ intervista tal-viża. Minn dawk li jkollhom ħtieġa ta’ intervista, ħafna minnhom ikunu magħmula permezz tat-telefon sakemm ma jkunx hemm ċirkostanzi eċċezzjonali. Il-ksur tar-regoli tal-immigrazzjoni Sa fejn jikkonċerna ż-żieda ta’ reati tal-immigrazzjoni, il-perċentwal tar-reati tal-immigrazzjoni kiber minn wieħed fil-mija tan-numru totali ta' vjaġġaturi Ċeki lejn il-Kanada fl-2006, meta l-obbligu tal-viża kien għadu hemm, sa 6.7% fl-2008. B’mod speċifiku dan il-perċentwal għola għal 30.1% matul il-perjodu ta’ Jannar-Mejju 2009. Ir-reati tal-immigrazjoni jinkludu dak il-ksur kollu ddokumentat tal-liġijiet tal-immigrazzjoni Kanadiżi, individwi li ma tħallewx jidħlu fi kwlunkwe port ta’ dħul u interċezzjonijiet ta’ individwi fi triqthom lejn il-Kanada. Peress li r-reati tal-immigrazzjoni jinkludu biss ksur li huwa ddokumentat, in-numru ta’ reati tal-immigrazzjoni jista’ jkun issottovalutat. Il-pożizzjoni tar-Repubblika Ċeka Ir-Repubblika Ċeka tistenna l-Kanada li tneħħi l-obbligu tal-viża preżenti minn fuq iċ-ċittadini Ċeki li jkunu qed jivjaġġaw lejn il-Kanada fi żmien xhur, mhux snin. Talbiet ta’ ażil Ir-Repubblika Ċeka kienet qed tikkonsulta l-Kanada dwar in-numru dejjem jikber ta’ persuni li jfittxu ażil fil-Kanada li huma Ċeki fl-aħħar xhur u tenniet il-volontà tagħha li tikkonsidra kostruttivament il-passi kollha li jistgħu jgħinu biex tingħeleb il-problema. F’dan ir-rigward, ir-Repubblika Ċeka proponiet żewġ soluzzjonijiet: Rikonoxximent reċiproku ta’ xulxin bħala pajjiżi sikuri tal-oriġini, u li l-Kanada għandha temenda l-leġiżlazzjoni tal-ażil tagħha sabiex tnaqqas l-attrazzjoni lejha ta’ immigranti ekonomikament immotivati. Barra minn dan, ir-Repubblika Ċeka spjegat li l-fatt li ċittadini Ċeki ngħataw ażil mill-awtoritajiet Kanadiżi (li fih innifsu jiġi meqjus bħala assurd mir-Repubblika Ċeka) żied l-inċentivi għal ċittadini Ċeki biex jabbużaw mis-sistema ta’ ażil Kanadiża. Ir-Repubblika Ċeka ma taċċettax li d-dħul mill-ġdid tal-obbligu tal-viża mill-Kanada jiġi użat bħala parti minn approċċ sistematiku aktar wiesa’ biex tiġi riformata s-sistema tal-ażil tal-Kanada peress li ma tikkurax il-kawża iżda biss is-sintomi tas-sistema mgħobbija żżejjed tagħha. Is-sitwazzjoni tal-minoranza u d-drittijiet tal-bniedem fir-Repubblika Ċeka mhix fiha nnifsha l-kawża taż-żieda tat-talbiet minn Ċeki għal status ta’ refuġjat fil-Kanada, iżda is-sistemi tal-ażil ġenerużi u permissivi Kanadiżi li joffru kundizzjonijiet materjali u dħul aħjar, inklużi benefiċċji soċjali allokati għal dawk li jitolbu l-istatus ta’ refuġjat. Żewġ raġunijiet oħra barra dawn ta’ hawn fuq, għall-immigrazzjoni tar-Rom li ssoltu jissemmew huma d-disokkupazzjoni u s-sens ta’ nuqqas ta’ sigurtà (minħabba l-qawmien tal-lemin estrem); din tal-aħħar ġiet affrontata b’azzjoni riċenti mill-awtoritajiet Ċeki. Għandu jiġi nnutat li l-Kanada hija d-destinazzjoni prinċipali għal immigranti Rom Ċeki, għaliex kien hemm diġà l-ewwel mewġa ta’ emigrazzjoni b’suċċess fid-disgħinijiet u issa ħafna qegħdin jippruvaw li jinagħqdu mal-familji tagħhom fil-Kanada. Fir-rigward tal-minoranzi u b’mod partikolari r-Rom, ir-Repubblika Ċeka tenniet li s-sitwazzjoni tar-Rom fir-Repubblika Ċeka mhix differenti b’mod sostanzjali għas-sitwazzjoni fi Stati Membri oħra tal-UE li għandhom popolazzjoni ta' Rom akbar[10] u pprovdiet dokumenti dwar is-sitwazzjoni tal-minoranzi u b’mod partikolari dwar ir-Rom fir-Repubblika Ċeka u rinforzament ulterjuri riċenti tal-liġijiet u l-politiki lejn l-integrazzjoni tal-minoranzi u b’mod partikolari tal-komunitajiet Rom. Il-proċedura tal-applikazzjoni tal-viża Ir-Repubblika Ċeka dejjem tenniet it-talba tagħha għal ftuħ mill-ġdid tal-konsolat Kanadiż fi Praga sakemm il-Kanada tibqa’ ma tmurx lura għas-sistema tal-eżenzjoni tal-viża. Ir-Repubblika Ċeka tqis li hu inaċċettabbli li ċ-ċittadini Ċeki għandhom imorru Vjenna biex japplikaw għall-viża u għaldaqstant tikkonsidra l-ftuħ ta' uffiċċju tal-viża fi Praga bħala pass minimu 'l quddiem . Il-Grupp ta' Ħidma tal-Esperti tal-Kanada/ir-Repubblika Ċeka Bħala riżultat ta' impenn bejn ir-Repubblika Ċeka u l-Kanada biex jikkooperaw sabiex jindirizzaw dawn il-kwistjonijiet wara d-dħul mill-ġdid tal-obbligu tal-viża għaċ-ċittadini Ċeki mill-Kanada, ġie stabbilit Grupp ta’ Ħidma tal-Esperti tal-Kanada u r-Repubblika Ċeka. Bħala segwitu għal żewġ konferenzi telefoniċi fl-20 u s-27 ta' Awwissu 2009, delegazzjoni Ċeka ltaqgħet mal-awtoritajiet Kanadiżi f’Ottawa fl-10 ta’ Settembru 2009 sabiex tiddiskuti l-kwistjoni u l-passi ’l quddiem . Il-Kummissjoni ħadet sehem fil-laqgħa. Barra l-kwistjoni tad-dħul mill-ġdid tal-viża u l-proċess tal-viża għaċ-ċittadini Ċeki, il-Kanada spjegat li l-proċess ta’ migrazzjoni u tar-refuġjati u pprovda informazzjoni dwar il-multikulturaliżmu. Ir-Repubblika Ċeka pprovdiet preżentazzjonijiet dwar il-liġijiet u l-politiki tagħha fir-rigward tal-protezzjoni tal-minoranzi fir-Repubblika Ċeka. Ġie maqbul li jsiru laqgħat fuq bażi perjodika f’dan l-isfond. EVALWAZZJONI Din hija l-ewwel darba li pajjiż terz impona mill-ġdid obbligu tal-viża għal ċittadini ta’ Stat Membru. Din is-sitwazzjoni ta’ ħasra kbira għandha tinġieb fi tmiemha mill-aktar fis possibbli. Il-Kanada hija konxja li l-politika komuni dwar il-viża tal-Unjoni Ewropea hija bażata fuq il-prinċipju tar-reċiproċità. Huwa partikolarment insodisfaċenti li ċ-ċittadini Ċeki ma jistgħux jiksbu viżi fl-ambaxxata Kanadiża fi Praga. Il-Kummissjoni tirrikonoxxi li l-Kanada tipprovdi diversi modi biex tiffaċilita l-proċessi tal-viża għal ċittadini Ċeki fir-Repubblika Ċeka (ara paragrafu 3.1.2 fuq) iżda tagħmel sejħa fuq il-Kanada biex terġa’ lura għas-sitwazzjoni preċedenti fir-rigward tal-proċedura tal-ħruġ tal-viża għaċ-ċittadini Ċeki billi terġa’ ddaħħal il-faċilitajiet tal-ħruġ tal-viża fir-Repubblika Ċeka. Il-Kummissjoni hi sodisfatta bil-volontà tan-naħat kollha biex jidħlu fi djalogu u tinkoraġġixxi lill-Kanada u lir-Repubblika Ċeka biex ikomplu bil-konsultazzjonijiet tagħhom fil-qafas tal-Grupp ta’ Ħidma tal-Esperti tal-Kanada/ ir-Repubblika Ċeka sabiex jindirizzaw il-kwistjonjiet kollha li jirrigwardaw l-impożizzjoni mill-ġdid tal-obbligu tal-viża; pereżempju għall-Kanada biex tiċċara is-sistema tal-ażil tagħha u r-reati tal-immigrazzjoni minn vjaġġaturi Ċeki, u għar-Repubblika Ċeka biex tiċċara l-implimentazzjoni tal-programmi u l-politiki tagħha fir-rigward tal-minoranzi b’mod partikolari l-komunitajiet Rom. Il-Kummissjoni tagħmel sejħa lill-Kanada sabiex tistabilixxi b’mod ċar serje ta’ miżuri li fi ħsiebha tieħu sabiex tneħħi l-obbligu tal-viża għaċ-ċittadini Ċeki fil-futur qrib. Il-Kummissjoni tinnota li r-Repubblika Ċeka ddeċidiet li tibda titlob viżi lid-detenturi ta’ passaporti diplomatiċi u ta’ servizz Kanadiżi. Sakemm il-miżuri msemmija fil-paragrafi ta’ qabel jiġu stabiliti, b’mod sodisfaċenti, sa tmiem l-2009 il-Kummissjoni se tirrakkomanda li timponi jew terġa’ timponi l-obbligu tal-viża għal ċerti kategoriji ta’ ċittadini Kanadiżi (detenturi ta’ passaporti diplomatiċi jew ta’ servizz). KONKLUżJONI Sfortunatament, fir-rigward tal-Kanada l-ewwel treġġiegħ lura tar-reċiproċità tal-viża u d-dħul mill-ġdid tal-obbligu tal-viża għar-Repubblika Ċeka mid-dħul tal-mekkaniżmu ta' reċiproċità tal-viża l-ġdid għandu jiġi deplorat. Din is-sitwazzjoni ta’ ħasra kbira għandha tinġieb fi tmiemha mill-aktar fis possibbli. Minkejja l-Kanada tipprovdi diversi modi biex tiffaċilita l-proċessi tal-viża għal ċittadini Ċeki fir-Repubblika Ċeka, sakemm is-safar mingħajr ħtieġa ta’ viża għaċ-ċittadini Ċeki ma jerġax lura għan-normal, il-Kummissjoni tagħmel sejħa lill-Kanada biex terġa’ lura għall-istat preċedenti f’dak li jirrigwarda l-proċedura tal-ħruġ tal-viża għaċ-ċittadini Ċeki billi jerġgħu jiġu stabbiliti l-faċilitajiet għall-ħruġ tal-viża fir-Repubblika Ċeka. Il-Kummissjoni tinkoraġġixxi lill-Kanada u lir-Repubblika Ċeka biex ikomplu bil-konsultazzjonijiet tagħhom fil-qafas tal-Grupp ta’ Ħidma tal-Esperti tal-Kanada/ ir-Repubblika Ċeka sabiex jindirizzaw il-kwistjonjiet kollha li jirrigwardaw l-impożizzjoni mill-ġdid tal-obbligu tal-viża, u ttenni d-disponibbiltà tagħha li tiffaċilita u tipparteċipa f’dawk id-diskussjonijiet. Il-Kummissjoni tagħmel sejħa lill-Kanada sabiex tistabilixxi b’mod ċar serje ta’ miżuri li fi ħsiebha tieħu sabiex tneħħi l-obbligu tal-viża għaċ-ċittadini Ċeki fil-futur qrib. Barra dan, il-Kummissjoni se tirrakkomanda li timponi jew terġa’ timponi obbligu ta’ viża għal ċerti kategoriji ta' ċittadini Kanadiżi, sakemm il-Kanada tieħu passi pożittivi lejn l-iffaċilitar tal-formalitajiet għaċ-ċittadini Ċeki li jixtiequ jżuru l-Kanada u li tistabilixxi t-triq bies isafar mingħajr viża għalihom jerġa’ lura kif kien. [1] ĠU C 184, 6.8.2009, p. 2. [2] COM(2008) 486 finali, p. 6. [3] Fl-ewwel rapport dwar ir-reċiproċità tal-viża (COM(2006) 3 finali, p.14, nota tal-qiegħ tal-paġna 13), il-Kummissjoni fakkret li “…il-Kanada neħħiet l-obbligu tal-viża …għar-repubblika Ċeka fl-1996. Madanakollu, ġiet imdaħħla mill-ġdid …fl-1997..wara fluss ta’ dawk li jfittxu l-ażil. L-awtoritajiet Kanadiżi enfasizzaw li valutazzjonijiet sħaħ huma neċessarji qabel ma terġa titneħħa l-ħtieġa għall-viża, sabiex tiġi evitata repetizzjoni ta’ din is-sitwazzjoni. " [4] Fid-19 ta’ Ottubru 2007, fid-dawl tat-tneħħija tal-obbligu tal-viża għaċ-ċittadini Ċeki l-Ambaxxata kanadiża fir-Repubblika Ċeka bagħtet Nota Diplomatika lill-Ministru tal-Affarijiet Barranin tar-Repubblika Ċeka fejn il-Kanada indikat li kellha t-tama li ladarba l-obbligu tal-viża jitneħħa, ma kienx ikun hemm ħttieġa li jerġa’ jiġi impost. Għaldaqstant, il-Kanada staqsiet għal garanziji għal kooperazzjoni mtejba dwar kwistjonijiet ta’ integrità tal-immigrazzjoni fil-qasam tal-infurzar tal-liġi sabiex jiġi evitat li ċerti fatturi, bħall-fluss ta’ dawk li jfittxu l-ażil jew żieda fil-livell ta’ passaporti Ċeki frawdolenti jew modifikati, tista’ twassal għall-impożizzjoni mill-ġdid tal-obbligu tal-viża. [5] L-IRB huwa tribunal amministrattiv, u huwa indipendenti kemm mill-awtorità kanadiża taċ-Ċittadinanza u l-Immigrazzjoni (CIC) u kemm mill-Aġenzija Kanadiża tas-Servizz tal-Konfini (CBSA) u l-Ministru taċ-Ċittadinanza, l-Immigrazzjoni u l-Multikulturaliżmu. [6] L-għan tal-missjoni tal-IRB kienet li tindirizza l-lacunae ta’ informazzjoni relatati mas-sitwazzjoni tat-trattament tar-Rom Ċeki kif ukoll għall-aċċess li għandhom għall-protezzjoni tal-istat u l-possibilità ta’ rilokazzjoni interna. [7] Ir-Rapport tal-Missjoni Investigattiva dwar il-Protezzjoni tal-Istat, Ġunju 2009 (http://www2.irb-cisr.gc.ca/en/research/publications/index_e.htm?docid=388&cid=64) [8] Rapport tal-Missjoni Investigattiva dwar is-sItwazzjoni u t-Trattament tar-Rom u r-Relokament Intern Potenzjal (http://www2.irb-cisr.gc.ca/en/research/publications/index_e.htm?docid=386&cid=64) [9] Il-Kanada għandha Ftehim tat-tip Pajjiż Terz Sikur mal-Istati Uniti. Dan il-Ftehim ġie ffirmat fil-5 ta’ Diċembru 2002, u implimentat fid-29 ta’ Diċembru 2004. Skont il-Ftehim, dawk li jitolbu l-istatus ta’ refuġjat li jaslu fl-Amerka tat-Tramuntana għandhom jagħmlu talba fl-ewwel pajjiż sikur li jaslu fih – jew il-Kanada jew l-Istati Uniti. Madanakollu, il-kunċett ta’ pajjiż terz sikur għandu jiġi distint mill-kunċett ta’ pajjiż ta’ oriġini sikur; Il-kunċett ta’ pajjiż ta’ oriġini sikur jfisser li fil-prinċipju persuna minn tali pajjiż ta’ oriġini sikur ma tingħatax ażil. Madanakollu, ma teskludix analiżi individwali ta’ talbiet u ma tistax tistax tiġi invokata bħala raġuni ta’ innammissibilità. [10] Sondaġġ tal-Unjoni Ewropea dwar il-Minoranzi u d-Diskriminazzjoni, Rapport li jiffoka fuq id-dejta l-Aġenzija tal-Unjoni Ewropea dwar id-Drittijiet tal-Bniedem, April 2009 (http://fra.europa.eu/fraWebsite/attachments/EU-MIDIS_ROMA_EN.pdf)